รายได้ 9เดือนSCสูงกว่าทั้งปีปีก่อน
เอสซี แอสเสท รายได้ 9 เดือนแรกของปี2554 มียอดขาย 5,719 ล้านบาท เติบโต 87% เมื่อเทียบกับช่วงเดียวกันของปี 2553
30 ต.ค. 2565

เอสซี แอสเสท รายได้ 9 เดือนแรกของปี2554 มียอดขาย 5,719 ล้านบาท เติบโต 87% เมื่อเทียบกับช่วงเดียวกันของปี 2553
นางบุษบา ดามาพงศ์  ประธานกรรมการบริหาร บริษัท เอสซี แอสเสท คอร์ปอเรชั่น  หรือ SC เปิดเผยถึง ผลประกอบการในช่วงไตรมาสที่ 3 ปี 2554 ว่า บริษัทฯ มีรายได้รวมจำนวน 2,053 ล้านบาท เติบโตจากช่วงเดียวกันของปีก่อน 99% โดยเป็นรายได้จากการดำเนินงาน 2,050 ล้านบาท รายได้หลักมาจากโครงการที่อยู่อาศัย 1,846 ล้านบาท  และอาคารสำนักงานให้เช่า 204 ล้านบาท มีกำไรสุทธิทั้งสิ้น 294 ล้านบาท และเมื่อเทียบผลประกอบการ 9 เดือนแรกของปี พบว่า บริษัทฯ  สามารถทำยอดขายรวม 5,719 ล้านบาท โดยมีรายได้รวม 5,803 ล้านบาท เพิ่มขึ้นจากปีก่อน 53% รายได้จากการดำเนินงาน 5,756 ล้านบาท และมีกำไรสุทธิ 950 ล้านบาท เติบโต 35% และ คิดเป็น 16.4% ของรายได้รวม   ณ วันที่ 30 กันยายน 2554  บริษัทฯ และบริษัทย่อย มีสินทรัพย์รวมและหนี้สินรวม จำนวน  16,036 ล้านบาท และ 6,778 ล้านบาทตามลำดับ ราคาตามบัญชีต่อหุ้น เท่ากับ 14.11 บาท เทียบกับราคาพาร์ 5 บาทต่อหุ้น
นางบุษบา ดามาพงศ์  กล่าวเพิ่มเติมว่าสำหรับในช่วงต้นไตรมาส 4 บริษัทฯ ได้เปิดตัวโครงการคอนโดมิเนียมใหม่ระดับพรีเมี่ยมพร้อมกัน 3  โครงการเกาะแนวรถไฟฟ้าสุขุมวิทและสถานีติวานนท์ มูลค่ารวมประมาณ 3,710 ล้านบาท ภายใต้แบรนด์พรีเมี่ยมหรู ได้แก่ “โครงการเดอะเครสท์ สุขุมวิท 24”  คอนโดมิเนียม  8  ชั้น ติดสวนเบญจสิริ ใกล้บีทีเอส พร้อมพงษ์ จำนวน 82 ยูนิต มูลค่า 650 ล้านบาท ,  “โครงการเดอะ เครสท์ สุขุมวิท 49”  คอนโดมิเนียม 8  ชั้น ใกล้ บีทีเอส ทองหล่อ  จำนวน 88 ยูนิต มูลค่า 460 ล้านบาท และ “โครงการเซ็นทริค  สถานีติวานนท์” เพียง 100 เมตร จากสถานีติวานนท์ เส้นรถไฟฟ้าสายสีม่วง คอนโดมิเนียมดีไซน์เป็น 2 อาคารสูงขนาด 36 และ41 ชั้น  จำนวนรวม 1,060 ยูนิต  มูลค่า   2,600  ล้านบาท”  ซึ่งแต่ละแห่งมีสไตล์และจุดเด่นที่แตกต่างกัน แต่ยังคงรักษาแนวคิด 5 จุดขายของเอสซีฯ ภายใต้สโลแกน “คิดด้วยรัก ดีไซน์เพื่อนาคต” และพร้อมตอบสนองกลุ่มลูกค้าที่ใช้ชีวิตแบบคนรุ่นใหม่ มีสไตล์ และมีสีสัน ชอบสังคม    สิ่งอำนวยความสะดวก และใกล้รถไฟฟ้า  ซึ่งจากการเปิดพรีเซลส์ทั้ง 3 โครงการปรากฏว่า ได้รับการตอบรับเป็นอย่างดี  สำหรับโครงการใหม่ที่เป็นโครงการแนวราบ การก่อสร้างเป็นไปตามแผนงานที่วางไว้ แต่จะชะลอการเปิดขายออกไปก่อน ซึ่งพร้อมจะเปิดการขายได้ทันทีที่สถานการณ์น้ำท่วมกลับสู่ภาวะปกติ    “จากสภาวะน้ำท่วมที่เกิดขึ้น  โครงการส่วนใหญ่ของเอสซี แอสเสท มีการวางแผนก่อสร้างให้สูงกว่าระดับถนนภายนอก 30-50 ซ.ม. ซึ่งสามารถป้องกันน้ำเข้าโครงการได้ระดับหนึ่ง นอกจากนี้ เอสซีฯ ยังมีมาตรการดูแลโครงการและลูกค้าทุกโครงการเพิ่มจากภาวะปกติ ทั้งโครงการที่ขายอยู่ในปัจจุบันและโครงการที่ปิดการขายและได้ส่งมอบโครงการให้นิติบุคคลแล้ว โดยใช้งบประมาณและสรรพกำลังในการดูแลโครงการและลูกค้าตลอดระยะเวลาที่เกิดวิกฤติอุทกภัย โดยมีการจัดเตรียม 3 เรื่องหลักที่สำคัญ ได้แก่  (1)  การจัดหาเครื่องมือและวัสดุอุปกรณ์ในการดูแลป้องกันน้ำท่วมสำหรับโครงการ  (2) จัดสรรทีมเจ้าหน้าที่ประจำวอร์รูม อาคารชินวัตรทาวเวอร์3 และที่โครงการเพื่อตรวจเช็คข้อมูลและดูแลลูกค้าต่อเนื่องตลอด 24 ชั่วโมง  เปิดคอลเซ็นเตอร์ โทร 1749 (กด 8) เพื่อรับเรื่องและตอบคำถามและแจ้งข้อมูลผ่าน SMS ให้ลูกบ้านทั้งเรื่องระดับน้ำและมาตรการการเตรียมตัว (3) จัดหารถรับ-ส่งและปัจจัย 4 เพื่ออำนวยความสะดวกสำหรับลูกบ้าน พร้อมจัดเตรียมสถานที่รองรับลูกค้าเพื่อสำรองในกรณีฉุกเฉินที่อาคารชินวัตรทาวเวอร์3  ซึ่งจากมาตรการดังกล่าวทำให้การป้องกันโครงการประสบความสำเร็จเป็นอย่างดี  ภายในโครงการของเอสซี แอสเสท ที่อยู่ในแนวน้ำท่วมทั้งหมดไม่ได้รับผลกระทบแต่อย่างใด ถือได้ว่าวิกฤติครั้งนี้ทำให้ เอสซีฯ ได้รับความไว้วางใจและคำขอบคุณจากลูกค้าเป็นอย่างมาก
เอสซีฯ ให้ความสำคัญกับการใส่ใจดูแลลูกค้าและโครงการตลอดมา และ จะใช้แนวทางและมาตรการที่ประสบความสำเร็จในการดูแลโครงการทั้งหมดให้ปลอดภัยจากภาวะน้ำท่วมครั้งนี้ สร้างสรรค์ และ ออกแบบพัฒนาโครงการใหม่ๆให้ดียิ่งขึ้นต่อไป รวมถึงศึกษาและหามาตรการรองรับภัยธรรมชาติที่อาจเกิดขึ้นในอนาคต”  นางบุษบากล่าวสรุป